SL Uradni list Evropske unije L 140/28

SKLEP KOMISIJE

z dne 7. junija 2010

o pooblastilu v skladu z Uredbo (ES) št. 669/2009 za izvajanje fizičnih pregledov v prostorih nosilcev dejavnosti proizvodnje krme in živilske dejavnosti na Cipru

(notificirano pod dokumentarno številko C(2010) 3525)

(Besedilo v grškem jeziku je edino verodostojno)

(Besedilo velja za EGP)

(2010/313/EU)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Komisije (ES) št. 669/2009 z dne 24. julija 2009 o izvajanju Uredbe (ES) št. 882/2004 Evropskega parlamenta in Sveta glede poostrenega uradnega nadzora pri uvozu nekatere krme in nekaterih živil neživalskega izvora (1) in zlasti člena 9(1) Uredbe,

ob upoštevanju naslednjega:

(1) Uredba (ES) št. 669/2009 določa pravila za naveden nadzor, vključno s fizičnimi pregledi, ki se izvajajo na določenih vstopnih točkah v Evropsko unijo. Določa tudi minimalne zahteve za takšne vstopne točke in od držav članic zahteva, da na spletu objavijo seznam navedenih vstopnih točk.

(2) Člen 9(1) Uredbe (ES) št. 669/2009 določa, da lahko Komisija na zahtevo države članice pooblasti pristojne organe nekaterih določenih vstopnih točk, ki delujejo pri posebnih geografskih ovirah, da izvajajo fizične preglede v prostorih nosilca dejavnosti proizvodnje krme in živilske dejavnosti pod nekaterimi pogoji.

(3) Ciper je v dopisu z dne 26. oktobra 2009 navedel poseben geografski položaj določenih vstopnih točk na letališču Larnaca in v pristanišču Limassol in majhnost otoka ter od Komisije zahteval pooblastilo, da lahko pristojni organi navedenih vstopnih točk v skladu z Uredbo (ES) št. 669/2009 izvajajo fizične preglede v prostorih nosilcev dejavnosti proizvodnje krme in živilske dejavnosti.

(4) Ciper je v dopisu z dne 9. februarja 2010 Komisiji dal zagotovila, da bodo za izvajanje fizičnih pregledov pooblaščeni le prostori nosilcev dejavnosti proizvodnje krme in živilske dejavnosti, ki izpolnjujejo minimalne zahteve za določene vstopne točke iz Uredbe (ES) št. 669/2009; da bodo pristojnim organom na letališču Larnaca in pristanišču Limassol dodeljena ustrezna sredstva, da nadzorne dejavnosti na navedenih določenih vstopnih točkah ne bodo motene ali prizadete zaradi morebitnega izvajanja fizičnih pregledov zunaj njihovih prostorov; in da bodo pošiljke, izbrane za fizične preglede v prostorih nosilcev dejavnosti proizvodnje krme in živilske dejavnosti, pod stalnim nadzorom pristojnih organov zadevne določene vstopne točke od njihovega prihoda na takšno vstopno točko in ne bodo mogle biti na noben način spremenjene med vsemi pregledi.

(5) Zato je ob upoštevanju posebnih geografskih ovir določenih vstopnih točk na letališču Larnaca in v pristanišču Limassol ter potrditve Cipra o izpolnjevanju pogojev iz člena 9(1) Uredbe (ES) št. 669/2009 primerno izdati pooblastilo, da se lahko fizični pregledi izvajajo v prostorih nekaterih nosilcev dejavnosti proizvodnje krme in živilske dejavnosti, ki jih je za takšne preglede odobrila navedena država članica.

(6) Za zagotovitev ustrezne obveščenosti javnosti o pooblastilu iz tega sklepa je primerno, da se na spletu prek nacionalne povezave iz člena 5 Uredbe (ES) št. 669/2009 objavi seznam prostorov nosilcev dejavnosti proizvodnje krme in živilske dejavnosti, odobrenih za fizične preglede v skladu z navedeno uredbo –

SPREJELA NASLEDNJI SKLEP:

Člen 1

1. Pristojni organi določenih vstopnih točk na letališču Larnaca in v pristanišču Limassol na Cipru se v skladu s členom 9(1) Uredbe (ES) št. 669/2009 pooblastijo za izvajanje fizičnih pregledov iz člena 8(1)(b) navedene uredbe uvoženih pošiljk krme in živil neživalskega izvora iz Priloge I k navedeni uredbi v prostorih nosilca dejavnosti proizvodnje krme in živilske dejavnosti, ki jih je Ciper odobril za takšne preglede, če so izpolnjeni pogoji iz točk 9(1)(a), (b) in (c) navedene uredbe.

2. Seznam nosilcev dejavnosti proizvodnje krme in živilske dejavnosti iz odstavka 1 tega člena, katerih prostore je odobril Ciper, se objavi na spletu prek nacionalne povezave iz člena 5 Uredbe (ES) št. 669/2009.

Člen 2

Ta sklep je naslovljen na Republiko Ciper.

V Bruslju, 7. junija 2010 Za Komisijo John DALLI Član Komisije

(1) UL L 194. 25.7.2009, str. 11.